Hei, denne artikkelen er over ett år gammel og kan inneholde utdatert informasjon

(Dagbladet): Amerikaneren Aaron Swartz var programmereren og nettaktivisten som på forskjellige måter var med på å skape RSS-verktøyet, Creative Commons-systemet og det sosiale nettstedet Reddit.

Han ble bare 26 år. Swartz tok sitt eget liv i New York fredag, bare noen uker før en rettssak som kunne sendt ham i fengsel for 35 år og gitt ham et erstatningskrav på mange millioner dollar.

Forbrytelsen var å laste ned forskningsartikler fra en database i den hensikt å dele det gratis på nettet.

Slike akademiske publikasjoner må man i dag betale dyre dommer til tidsskrifter og forlag for å få tilgang til, selv om forskningen bak dem som regel er finansiert av offentlige institusjoner og forskerne selv ikke mottar honorar.

Legges ut gratis Det er ikke kjent om den brutale rettsforfølgelsen av den ulovlige nedlastingen var årsaken til selvmordet, men forskermiljøer verden over har reagert unisont på dødsfallet.

Nå legger de ut sine forskningsresultater på nettet til fri nedlasting som PDF-filer, enten de har rettighetene til det eller ikke, skriver PC Magazine.

Etter forslag fra blant annet Micah Allen ved Universitetet i Aarhus deles linker til PDF-ene med hashtaggen #pdftribute på Twitter, og det er allerede laget en søkbar database av materiellet som på denne måten er blitt alment tilgjengelig.

Fundamentalt Ifølge økonomen Eva Vivalt, som var en av initiativtakerne bak aksjonen, er det allerede twitret over 40 000 slike linker, som har fått 80 millioner visninger.

Hun sier til The Washington Post at hun ikke forventet en slik enorm respons, men at det egentlig ikke bør overraske noen at forskermiljøer ser med sympati på aksjonen.

- Dette handler om åpen tilgang på informasjon. En ting er deling av musikk på nettet, noe annet er forskningsresultater, som på mange måter er noe mer fundamentalt, sier hun.

- Og akademikere som har brukt et helt liv på å bygge kunnskap synes det er synd og skam at tilgangen på denne informasjonen skal begrenses, sier Vivalt.

Sir Tim Berners-Lee, mannen som oppfant World Wide Web, og den profilerte jusprofessoren Lawrence Lessig er blant dem som har uttrykt sin sorg over den unge nettaktivistens bortgang.

Ekstrem og absurd Lessig legger ikke skjul på at han mener tiltalen mot Aaron Swartz for alvorlig økonomisk kriminalitet var ute av alle proposjoner. Han skriver at myndighetens reaksjon på Swartz' nedlasting var ekstrem og absurd.

- «Eiendommen» Aaron hadde «stjålet», ble vi fortalt, var verdt «millioner av dollar» - noe som impliserte at hans mål må ha vært å tjene sin forbrytelse. Men alle som sier at det er penger i en bunke AKADEMISKE ARTIKLER er enten en idiot eller en løgner. Det var klart hva dette var, men vår regjering fortsatte å presse som om den hadde tatt 9/11-terrorister på fersk gjerning, skriver Lessig.

- Jeg skjønner meg på rett og galt. Men jeg skjønner meg også på proporsjonalitet. Og hvis du ikke skjønner begge, fortjener du ikke å ha makten til USAs regjering i ryggen.